1. ปัจจัยความเสี่ยง

  1.1 ความเสี่ยงในการมีผู้ถือหุ้นรายใหญ่ (มากกว่าร้อยละ 50)

ณ วันที่ 26 มกราคม 2549 ผู้ถือหุ้นรายใหญ่ของบริษัท 2 กลุ่ม คือ
กลุ่มตระกูลวงศ์สวัสดิ์ถือหุ้นในบริษัทจำนวน 197,423,531 หุ้น หรือคิดเป็นสัดส่วนร้อยละ 56.37
ของทุนจดทะเบียนและเรียกชำระแล้ว และกลุ่มนายสุรสิทธิ์ ติยะวัชรพงศ์กับนายวิสาล นีรนาทโกมล
ถือหุ้นในบริษัทจำนวน 60,031,754 หุ้น คิดเป็นสัดส่วนร้อยละ17.14
ของทุนจดทะเบียนและเรียกชำระแล้ว ซึ่งสัดส่วนการถือหุ้นที่มากกว่าร้อยละ 50
ทำให้ผู้ถือหุ้นรายใหญ่ดังกล่าวมีอำนาจในการควบคุมบริษัท
ในเรื่องที่ต้องได้รับอนุมัติจากที่ประชุมผู้ถือหุ้น
ดังนั้นผู้ถือหุ้นรายย่อยของบริษัทจึงมีความเสี่ยงจากการไม่สามารถรวบรวมคะแนนเสียงเพื่อถ่วงดุลเรื่องที่ผู้ถือหุ้นรายใหญ่เสนอให้ที่ประชุมผู้ถือหุ้นพิจารณา
เว้นแต่เป็นกรณีที่ผู้ถือหุ้นรายใหญ่มีส่วนได้เสียและไม่มีสิทธิออกเสียงลงคะแนน
หรือเป็นกรณีที่หลักเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์
หรือตลาดหลักทรัพย์แห่งประเทศไทยกำหนด ให้ผู้ถือหุ้นรายย่อยสามารถใช้สิทธิคัดค้านได้
หากแต่มองในแง่ของการบริหารจัดการ การมีเสียงของผู้ถือหุ้นรายใหญ่
จะทำให้บริษัทมีความคล่องตัวในการบริหารจัดการในเรื่องที่ต้องใช้เวลาในการตัดสินใจอย่างรวดเร็ว

2.  ความเสี่ยงจากการที่บริษัทมีส่วนต่ำมูลค่าหุ้นจำนวนมากทำให้บริษัทอาจจะไม่สามารถจ่ายเงินปันผลได้ในระยะเวลาอันใกล้

ในระหว่างปี 2548
บริษัทได้ลดทุนจดทะเบียนเพื่อนำมาชดเชยส่วนต่ำมูลค่าหุ้นและผลขาดทุนสะสมของบริษัท
โดยได้ชดเชยผลขาดทุนสะสมก่อนที่จะชดเชยส่วนต่ำกว่ามูลค่าหุ้น ซึ่งบริษัทได้ดำเนินการตามกฎหมาย
ดังนั้น ณ วันที่ 31 ธันวาคม 2548 งบการเงินของบริษัทจะไม่ปรากฏผลขาดทุนสะสม
แต่ยังคงมีส่วนต่ำกว่ามูลค่าหุ้นจำนวน 264.64 ล้านบาท

บริษัทได้รับหนังสือจากสำนักงานคณะกรรมการกำกับหลักทรัพย์และตลาดหลักทรัพย์ (สำนักงาน
ก.ล.ต.) เลขที่ กลต.ชส.(ว) 4/2548 เรื่อง
ความเห็นเกี่ยวกับวิธีการบันทึกบัญชีในการลดทุนไปล้างขาดทุนสะสม ลงวันที่ 16 พฤศจิกายน 2548
เนื่องจากบริษัทได้ลดทุนเพื่อมาชดเชยผลขาดทุนสะสมก่อนที่จะชดเชยส่วนต่ำกว่ามูลค่าหุ้น ดังนั้น
บริษัทจึงได้ส่งข้อหารือกลับไปยังสำนักงาน ก.ล.ต. ในประเด็นดังกล่าว ทั้งนี้ สำนักงาน ก.ล.ต.
ได้ส่งหนังสือเวียน ที่ กลต.ช. 251/2549 เรื่อง
ตอบข้อหารือเกี่ยวกับวิธีการบันทึกบัญชีในการลดทุนเพื่อล้างขาดทุนสะสม ลงวันที่ 8 กุมภาพันธ์ 2549
กลับมาให้บริษัท โดยได้แนบหนังสือของสภาวิชาชีพบัญชี ลงวันที่ 26 มกราคม 2549
ซึ่งได้แจ้งถึงการผ่อนผันการบังคับใช้วิธีการบันทึกบัญชี
ซึ่งบริษัทจะปฏิบัติตามเงื่อนไขในการผ่อนผันการบังคับใช้วิธีการบันทึกบัญชี ทั้งนี้
ฝ่ายบริหารของบริษัทจะเร่งดำเนินศึกษาแผนการลดส่วนต่ำกว่ามูลค่าหุ้นดังกล่าวให้หมดไป
ซึ่งคาดว่าจะเสร็จสิ้นภายในระยะเวลา 3 ปี

อย่างไรก็ดี หากบริษัทจะจ่ายเงินปันผล
กำไรสะสมคงเหลือหลังจากจ่ายเงินปันผลของบริษัทต้องมีจำนวนไม่น้อยกว่าส่วนต่ำกว่ามูลค่าหุ้นที่ค้างอยู่ในบัญชี

3.  ความเสี่ยงจากการที่บริษัทมีธุรกิจเพียงอย่างเดียวและมีขนาดเล็ก

ปัจจุบันบริษัทมีธุรกิจให้เช่าพื้นที่ในเขตปลอดอากรเพียงอย่างเดียว โดยมีพื้นให้เช่าทั้งหมดประมาณ
38,566 ตร.ม. โดยสร้างรายได้ให้กับบริษัทค่อนข้างน้อย ในปี 2548
บริษัทมีรายได้จากการให้เช่าพื้นที่จำนวน 45 ล้านบาท และมีอัตราผลแทนจากส่วนของผู้ถือหุ้น
(ROE) ค่อนข้างต่ำ คือ ร้อยละ 5 เนื่องจาก ในปี 2548 บริษัทอยู่ในระหว่างการฟื้นฟูกิจการ
และในเดือนธันวาคม 2548
ตลาดหลักทรัพย์แห่งประเทศไทยประกาศย้ายหลักทรัพย์ของบริษัทออกจากหมวด Rehabco
มายังหมวดอสังหาริมทรัพย์และก่อสร้าง / พัฒนาอสังหาริมทรัพย์

อย่างไรก็ดี บริษัทอยู่ในระหว่างการศึกษาการลงทุนในธุรกิจใหม่เพิ่มเติม
เพื่อครอบคลุมบริการที่มากขึ้น
โดยบริษัทให้ความสนใจในการพัฒนาพื้นที่เพื่อขายหรือให้เช่าในรูปแบบอื่น
นอกจากนี้ได้มีการศึกษาการเป็นผู้ให้บริการด้านโลจิสติกส์แบบครบวงจร
เพื่อสนับสนุนและรองรับความต้องการของลูกค้า
ซึ่งคาดว่าจะเป็นแหล่งรายได้เพิ่มเติมของบริษัทในอนาคต